মুক্তিযুদ্ধে যাওয়ার প্রেরণা কীভাবে পেলেন-এমন প্রশ্নের উত্তরে স্বাধীনতা সংগ্রামের এই বীর সেনানী বলেন, আমাদের বাপ-দাদারা ব্রিটিশের ঔপনিবেশিকতার বিরুদ্ধে তৎকালীন আন্দোলনে কাজ করেছেন। তাদের কাছ থেকেই দেশ প্রেমে নিজেকে নিবেদিত করার শিক্ষা পেয়েছি। এলাকার জাত বর্ণ নির্বিশেষে সেবা করার শিক্ষা পারিবারিক ঐতিহ্য ছিল। সেই থেকেই সামাজিক সাংস্কৃতিক সাংগঠনিকভাবে এলাকার সকলের জন্য কাজ করেছি স্বার্থহীনভাবে। মুক্তিযুদ্ধে নেতৃত্বই নয় এলাকার জনগণকে অংশগ্রহণে উদ্বুদ্ধ করেছি। এলাকার হিন্দু মুসলিম বৌদ্ধ খ্রিস্টান সকলের সাথে ভ্রাতৃত্ববোধ, সমপ্রীতি প্রতিষ্ঠার কাজ করে সফল হয়েছি। চাইলে হাজার কোটি টাকার পাহাড় গড়তে পারতাম, কিন্তু সত্য ও ন্যায়ের পথে এ পর্যন্ত চলে এসেছি। সত্য ও ন্যায়ের পথে চলতে গিয়ে বারবার জীবনের ওপর বিপদ এসেছে, হানা দিয়েছে মৃত্যুর পদধ্বনি। দ্ব্যর্থহীন চিত্তে ত্যাগ করেছি বিভিন্ন লোভনীয় অফার। রাজনীতিতে অনেক বড় পদের অফার দেয়া হয়েছিল কিন্তুবিবেক দ্বারা ন্যায়ের পথে পরিচালিত হওয়া মানুষের পক্ষে তা সম্ভব নয়। পারিবারিক পূর্ব-পুরুষদের শিক্ষা, ছোট বেলায় সামাজিক সাংস্কৃতিক সাংগঠনিক কর্মকা-ে নিজেকে জড়িয়ে রাখার ফলে তরুণ বয়সে এসে ভাবলাম দেশের মা-মাটির জন্য বড় ধরনের কাজ করা চাই। সেই থেকেই মুক্তিযুদ্ধে যাওয়া ও অন্যদেরকে প্রেরণা দেয়া। তিনি মনে করেন, বর্তমানে যুবক-তরুণ সমাজ দেশপ্রেম, দেশাত্মবোধের মনোভাব নিয়ে এগিয়ে আসলে মুক্তিযুদ্ধের আদর্শ বাস্তবায়ন করা যাবে। ক্ষুধা, দারিদ্র্য দুর্নীতিমুক্ত সোনার বাংলাদেশ নব প্রজন্মের হাতে প্রতিষ্ঠিত হোক এবং সেই সাথে প্রকৃত মুক্তিযোদ্ধারাই স্বীকৃতি পাক-এটাই এই বীর সেনানীর চাওয়া।